РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/114-16

16. март 2016. године

Б е о г р а д

З А П И С Н И К

51. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 14. МАРТА 2016. ГОДИНЕ

Седница је почела у 11,05 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Зоран Антић, Милан Ковачевић, Миодраг Николић, Жарко Богатиновић, Милија Милетић, Марјана Мараш, Јован Марковић, Велимир Станојевић, Арпад Фремонд, као и Владан Милошевић (заменик Јасмине Обрадовић), Надица Николић Танасијевић (заменик Ђорђа Стојшића) и Мирослав Маринковић (заменик Душана Петровића), заменици чланова Одбора.

Седници нису присуствовали чланови Одбора: Јасмина Обрадовић, Ђорђе Стојшић, Горан Ћирић, Душан Петровић и Сабина Даздаревић.

Седници је присуствовао и народни посланик Милан Новаковић.

Поред чланова Одбора седници је присуствовао и народни посланик: Душан Јанковић.

Поред чланова Одбора седници су присуствовали представници Министарства пољопривреде и заштите животне средине проф. др Снежана Богосављевић Бошковић, Зоран Рајић и Жељко Радошевић, државни секретари, Саша Стаматовић, директор Управе за шуме, Небојша Милосављевић, директор Управе за заштиту биља, Наташа Милић, директор Републичке дирекције за воде, Миодраг Петровић, директор Управе за ветерину, Драгана Гођевац, директор Управе за пољопривредно земљиште, представници Владе Републике Србије Драган Гламочић, саветник председника Владе, Ненад Будимовић, секретар Удружења за пољопривреду, прехрамбену индустрију, шумарство и водопривреду Привредне коморе Србије, као и представници средстава јавног информисања.

Већином гласова усвојен је следећи

Д н е в н и р е д

1. Разматрање актуелне ситуације у пољопривреди, шумарству и водопривреди у вези са елементарном непогодом - поплавом која је захватила Србију;
2. Разно.

Прва тачка дневног реда **– Разматрање актуелне ситуације у пољопривреди, шумарству и водопривреди у вези са елементарном непогодом - поплавом која је захватила Србију**

У уводним напоменама, Маријан Ристичевић, председник Одбора је истакао да је Одбор у актуелном сазиву започео борбу са катастрофалним поплавама маја 2014. године, и да мандат завршава са истим изазовом са којим се Србија сусрела пре две године. Председник је истакао да су последице поплава предупређене, али да то није резултат само појачаног рада већ и тога да поплаве нису толико разорног обима као што су биле пре две године. По његовим речима, за изградњу водопривредних објеката и збрињавање токова река неопходно је да ојача економија у земљи.

Проф. др Снежана Богосављевић Бошковић је навела да је највећа штета нанета инфраструктури, домаћинствима и пољопривреди, додајући да штета не може да се пореди са катастрофама од пре две године, и да највећи изазов представљају бујичне поплаве које имају разорну моћ и које су нанеле највише штете. Она је истакла да је на терену наишла на разумевање привредника који желе да буду укључени у систем одбране од поплава, и изнела незваничне податке који указују да је поплављено више од шест хиљада хектара земље, највише у Ариљу где је 80% малињака претрпело поплаве, у Лучанима је највећа штета причињена њивама, а штета су претрпели и градови Краљево, Трстеник и Врњачка бања, где је највише страдала пшеница, крмно биље и површине намењене за сетву. Министарка је такође навела да поплаве не би биле у толикој мери у Лучанима и Ариљу да су бране на којима се радило биле завршене. Она је такође рекла да су у претходном периоду предузећа Србијаводе и Београдводе извели радове у 82 општине и 302 локације, где је уложено око три милијарде и сто милиона динара. Комисија ће оценити штету а Влада ће донирати новац који је већ припремљен, како би се помогло угроженим подручјима и пољопривредницима.

У дискусији су учествовали народни посланици: Маријан Ристичевић, Милија Милетић, Милан Ковачевић, Верољуб Матић, Владан Милошевић и Мирослав Маринковић.

Друга тачка дневног реда – **Разно**

Народни посланици Марјана Мараш и Арпад Фремонд су затражили од представника министарства да се појасне препоруке и тумачења које је министарство доставило локалним самоуправама, а у вези обавезе локалних самоуправа да се до 31. марта 2016. године донесу програми давања у закуп државног пољопривредног земљишта. Такође, Драгана Гођевац, директор Управе за пољопривредно земљиште је обавестила чланове Одбора да министарство планира да до краја маја донесе Правилник којим ће се детаљније решити питање права пречег закупа пољопривредног земљишта.

У дискусији су учествовали народни посланици: Маријан Ристичевић, Марјана Мараш и Арпад Фремонд.

Након расправе о тачкама дневног реда, Одбор је на основу члана 56. Пословника Народне скупштине, донео следећи

З А К Љ У Ч А К

Одбор захваљује свим органима, организацијама и службама на републичком и локалном нивоу на труду и посвећености у вези елементарне непогодне – поплаве и изражава задовољство што је реакција била благовремена, а штета минимална.

Одбор препоручује да се у што краћем року надокнади штета начињена поплавама у складу са размерама штете и могућностима.

Одбор препоручује Управама за ветерину и заштиту биља и другим организацијама и службама да предузму неопходне заштитне мере за спречавање угрожавања здравља људи, животиња и биљака.

Одбор препоручује санацију и уређење свих сливова и водотокова, канала за одводњавање, укључујући модерне технике какве се примењују у Европској унији и свету, да би се убудуће излазило са што мањом штетом, и да се у оквиру санације, посебна пажња посвети санацији клизишта.

Одбор препоручује измене закона, пре свега Закона о водама, како би се убудуће на јединствен начин борили од поплава.

Пошто других питања и предлога није било, седница је закључена у 13,40 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић